**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL ASMENŲ, REMIANČIŲ REPREZENTACINES KLAIPĖDOS MIESTO SPORTO KOMANDAS, 2021 METŲ PRAŠYMŲ MOKESČIŲ LENGVATOMS GAUTI PATEIKIMO TERMINO PRATĘSIMO“ PROJEKTO**

**1. Sprendimo projekto esmė, tikslai ir uždaviniai.**

Savivaldybės tarybos sprendimo projektu siūloma 2021 metais nekilnojamojo turto ir valstybinės žemės nuomos mokesčių lengvatų prašymų pagal Klaipėdos miesto savivaldybės tarybos 2021 m. birželio 22 d. sprendimu Nr. T2-160 „Dėl Mokesčių lengvatų teikimo asmenims, remiantiems reprezentacines Klaipėdos miesto sporto komandas, tvarkos nustatymo“ patvirtintą Mokesčių lengvatų teikimo asmenims, remiantiems reprezentacines Klaipėdos miesto sporto komandas, tvarkos aprašą (toliau – Tvarkos aprašas) teikimo terminą pratęsti iki gruodžio 1 d.

Teikiamo sprendimo projekto tikslas ir uždaviniai – sudaryti galimybę asmenims, po 2021 m. spalio 1 d. parėmusiems reprezentacines Klaipėdos miesto sporto komandas, gauti nekilnojamojo turto ir valstybinės žemės nuomos mokesčių lengvatas.

**2. Projekto rengimo priežastys ir kuo remiantis parengtas sprendimo projektas.**

Projekto rengimo priežastis – iš juridinių asmenų po 2021 m. spalio 1 d. gauti prašymai suteikti nekilnojamojo turto ir valstybinės žemės nuomos mokesčių lengvatas.

Tvarkos aprašo 9 p. nustatyta, kad paramos teikėjas gali pateikti prašymą mokesčių lengvatoms gauti iki einamųjų metų spalio 1 d.

Kadangi Tvarkos aprašas patvirtintas tik šių metų birželio mėn., dalis reprezentacinių Klaipėdos miesto sporto komandų rėmėjų nespėjo iki nustatyto termino priimti sprendimų dėl paramos skyrimo. Todėl šiuo tarybos sprendimo projektu siūloma pirmaisiais Tvarkos aprašo galiojimo metais prašymų dėl mokestinių lengvatų teikimo terminą pratęsti iki 2021 m. gruodžio 1 d.

**3. Kokių rezultatų laukiama.**

Asmenys, po spalio 1 d. parėmę reprezentacines Klaipėdos miesto sporto komandas, Klaipėdos miesto savivaldybės biudžeto sąskaita gautų nekilnojamojo turto ir (arba) valstybinės žemės nuomos mokesčių lengvatas.

**4. Sprendimo projekto rengimo metu gauti specialistų vertinimai.**

Neigiamų vertinimų negauta.

**5. Išlaidų sąmatos, skaičiavimai, reikalingi pagrindimai ir paaiškinimai.**

Po spalio 1 d. yra pateikti 2 juridinių asmenų (AB „Klaipėdos mediena“ ir UAB „Švyturys-Utenos alus“) prašymai suteikti mokesčių lengvatas. Kartu su prašymais įmonės pateikė reprezentacinėms Klaipėdos miesto sporto komandoms skirtą 71 tūkst. Eur paramą patvirtinančius dokumentus, todėl vadovaujantis Tvarkos aprašo nuostatomis galėtų gauti 35,5 tūkst. Eur mokestinių lengvatų.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Teigiamos sprendimo priėmimo pasekmės – sudaryta galimybė sporto komandas po spalio 1 d. parėmusiems asmenims gauti nekilnojamojo turto ir valstybinės žemės nuomos mokesčių lengvatas. Neigiamų pasekmių nenumatyta.

Finansų skyriaus vedėja Kristina Petraitienė